text: ড. ঊষাদেবী নরেন্দ্র ভোসলে, একজন ভারতীয় গণিতবিদ, শিক্ষাবিদ ও গবেষক। তাঁর গবেষণা এবং পছন্দের ক্ষেত্র হল বীজগাণিতিক জ্যামিতি।
  
  প্রাথমিক জীবন এবং শিক্ষা 
  ঊষাদেবী ভোসলে ১৯৪৯ সালের ৩০ মার্চ, ভারতের মহারাষ্ট্রের ধুলে জেলায় বামনরাও সিন্ধুজি ও সুশীলা (সোনাওয়ান) পাতিলের ঘরে জন্মগ্রহণ করেছিলেন। তিনি ১৯৬৯ সালে সাবিত্রীবাই ফুলে পুণে বিশ্ববিদ্যালয় থেকে অঙ্কে সাম্মানিক সহ স্নাতক এবং ১৯৭১ সালে কোলাপুরের শিবাজী বিশ্ববিদ্যালয় থেকে স্নাতকোত্তর অর্জন করেন। তিনি ১৯৮০ সালে টাটা মৌলিক গবেষণা প্রতিষ্ঠান থেকে এস রামাননের অধীনে ডক্টরেট ডিগ্রী লাভ করেন।
  
  তিনি ১৯৭৬ সালের ২৫শে মে নরেন্দ্র ভোসলের সাথে বিবাহবন্ধনে আবদ্ধ হন। এই দম্পতির দুই সন্তান- পুত্র চন্দ্রশেখর এবং কন্যা তৃপ্তি। গণিত ছাড়াও তাঁর চিত্রঙ্কন, সঙ্গীত এবং পঠনের অভ্যাস রয়েছে। বর্তমানে তিনি মুম্বাইতে বসবাস করেন।
  
  কর্মজীবন 
  তিনি ১৯৭১ থেকে ১৯৭৪ সাল পর্যন্ত টাটা মৌলিক গবেষণা প্রতিষ্ঠান-এ গবেষণা সহকারী হিসাবে কর্মজীবন শুরু করেছিলেন। তারপরে ১৯৭৪ থেকে ১৯৭৭ সাল পর্যন্ত তিনি একই প্রতিষ্ঠানের গবেষণা সহযোগী (দ্বিতীয়) রূপে কাজ করেন। পরে ১৯৭৭-১৯৮২ সময়কালে তিনি রিসার্চ ফেলো এবং ১৯৮২-১৯৯০ সময়কালে ইনস্টিটিউট ফেলো হিসেবে কাজ করেন। ১৯৯০ সালে, তিনি মার্কিন যুক্তরাষ্ট্রের পশ্চিম ভার্জিনিয়ায় অধ্যাপক হিসেবে যোগদান করেন। ১৯৯৫ সাল থেকে ১৯৯৮ সাল পর্যন্ত তিনি সহযোগী অধ্যাপক ছিলেন এবং পরে তিনি ২০০১ সাল পর্যন্ত অধ্যাপক ছিলেন। ২০০১ সাল থেকে তিনি অধ্যাপক (এইচ) ছিলেন।
  
  এছাড়াও এই সময়কালে তিনি বিভিন্ন প্রতিষ্ঠানে অতিথি অধ্যপক হিসেবেও কাজ করেছেন যেমন- ১৯৮৯ সালে জার্মানির এরলাঙ্গেনের গণিত পরিষদে; ১৯৮৯ সালে লিভারপুল বিশ্ববিদ্যালয়ে; ১৯৯১, ১৯৯৭, ২০০১ এবং ২০০৪-এ, অক্সফোর্ড বিশ্ববিদ্যালয়ে; ১৯৮৯, ১৯৯১, ২০০০ এবং ২০০৪ সালে কেমব্রিজ বিশ্ববিদ্যালয়ে; ১৯৮৯, ১৯৯১ সালে মেক্সিকো বিশ্ববিদ্যালয়ে; ১৯৯৪ সালে প্যারিস বিশ্ববিদ্যালয়ে এবং ২০০৩ সালে মাদ্রিদ বিশ্ববিদ্যালয়ে।
  
  সদস্যপদ 
  তিনি এফএএসসি, এফএনএএসসি এবং ভিবিএসি আন্তর্জাতিক কমিটির সদস্য। তিনি ইতালির তাত্ত্বিক পদার্থবিজ্ঞানের আন্তর্জাতিক কেন্দ্রের বরিষ্ঠ সহযোগী ছিলেন। তিনি ইন্ডিয়ান ন্যাশনাল সায়েন্স একাডেমি, বেঙ্গালুরু এবং ন্যাশনাল একাডেমি অফ সায়েন্সেস, এলাহাবাদের ফেলো ছিলেন
  
  গবেষণা 
  ঊষাদেবী ভোঁসলের কাজের মূল ক্ষেত্র হল বক্ররেখা এবং উচ্চতর মাত্রিক তলের উপর বান্ডিলের মডুলি স্পেস (ভেক্টর বান্ডিল, প্রিন্সিপল জি-বান্ডিলস, প্যারাবলিক বান্ডিল ইত্যাদি)। তাঁর প্রথম গবেষণার ক্ষেত্রে, তিনি বক্ররেখার উপর স্থিতিশীল ভেক্টর বান্ডিলগুলির মডুলি স্পেসগুলির পয়েনকেয়ার পলিনোমিয়াল গণনা করার জন্য একটি সূক্ষ্ম সূত্র নির্ধারণ করেন। তিনি (রামানানের সাথে) হাইপাররেলিপটিক কার্ভগুলিকে চতুষ্কোণের পেন্সিলের সাথে সংযুক্ত করে স্থিতিশীল ভেক্টর বান্ডিলগুলির মডুলি স্পেসগুলির সুন্দর বিবরণ পেয়েছিলেন, এটি বেশ কয়েকটি নতুন ফলাফলের দিকে নিয়েছিল। তার গবেষণা সিঙ্গুলার-কার্ভের টর্সনফ্রি শেভের বিভিন্ন ধরনের প্রশ্নের অধ্যয়ন ও উত্তর দেওয়ার জন্য খুব কার্যকর সরঞ্জাম দিয়েছে। তার গবেষণা এই ক্ষেত্রটিকে বহুদিন সুপ্ত থাকার পরে এমনভাবেই সমৃদ্ধ করেছে, যে বহু নবীন গবেষক এই ক্ষেত্রে গবেষণা করতে শুরু করেছেন।
  
  গবেষণাসম্পর্কীয় প্রবন্ধ এবং অন্য কর্ম
  
  ভোসলে,ঊষা এন. (১৯৯২), Parabolic sheaves on higher dimensional varieties,Math. Ann. 293 177–192
  ভোসলে,ঊষা এন. (১৯৮৬): Nets of quadrics and vector bundles on a double plane. Math. Zeit.192, 29–43
  ভোসলে,ঊষা এন. (১৯৯২), Generalised parabolic bundles and applications to torsion-free sheaves on nodal curves.Ark. Mat. 30  187–215
  ভোসলে,ঊষা এন. (১৯৮৯), Ramanathan, A.: Moduli of parabolicG-bundles on curves. Math. Z.202, 161–180
  ভোসলে,ঊষা (১৯৯৯). VECTOR BUNDLES ON CURVES WITH MANY COMPONENTS. Proceedings of the London Mathematical Society, 79(1), 81-106.
  ভোসলে,ঊষা এন. (১৯৯৫), Representations of the fundamental group and vector bundles,Math. Ann.302 601–608
  
  পুরস্কার ও সম্মাননা 
  তিনি ২০১০ সালে স্ত্রী শক্তি বিজ্ঞান সম্মান এবং ২০০০ সালে রামস্বামী আইয়ার স্মৃতি পুরস্কারে ভূষিত হন।.
  
  তথ্যসূত্র
  
  বাহ্যিক লিঙ্ক 
  
  বিষয়শ্রেণী:সাবিত্রীবাই ফুলে পুনে বিশ্ববিদ্যালয়ের প্রাক্তন শিক্ষার্থী
  বিষয়শ্রেণী:জন্মের স্থান অনুপস্থিত (জীবিত ব্যক্তি)
  বিষয়শ্রেণী:জীবিত ব্যক্তি
title: ঊষাদেবী ভোসলে